
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	29 martie 2010

	Nr.
	27/620


R A P O R T

asupra propunerii legislative pentru modificarea şi completarea Legii nr. 44/1994 privind veteranii de război, precum şi unele drepturi ale invalizilor şi văduvelor de război, modificată şi completată prin Legea nr. 303/2007
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 676 din 15 decembrie 2009, cu dezbaterea pe fond, în procedură obişnuită, a propunerii legislative pentru modificarea şi completarea Legii nr. 44/1994 privind veteranii de război, precum şi unele drepturi ale invalizilor şi văduvelor de război, modificată şi completată prin Legea nr. 303/2007.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.853/22.07.2009)
· avizul negativ al Comisiei pentru buget, finanţe şi bănci (nr.22/702/03.02.2010)
· avizul negativ al Comisiei juridice, de disciplină şi imunităţi (nr.31/1158/15.12.2009)
· avizul negativ al Comisiei pentru apărare, ordine publică şi siguranţă naţională (nr.32/618/15.12.2009)
· avizul negativ al Comisiei pentru egalitatea de şanse pentru femei şi bărbaţi (nr.37/60/03.02.2010)
· punctul de vedere negativ al Guvernului (nr.2004/10.08.2009).
Propunerea legislativă are ca obiect de reglementare completarea cadrului juridic al Legii nr.44/1994, republicată, cu modificările şi completările ulterioare, în sensul ca de drepturile prevăzute de legea mai sus menţionată să beneficieze şi orfanii de război, respectiv copiii celor decedaţi pe front, în prizonierat sau ca urmare a rănilor ori bolilor contractate pe front sau în prizonierat. De asemenea, calitatea de beneficiar al legii să se stabilească pe bază de documente, în condiţiile stabilite de dispoziţiile elaborate de Ministerul Muncii, Familiei şi Protecţiei Sociale.
Comisia propune Plenului Camerei Deputaţilor respingerea  iniţiativei legislative din următoarele considerente:
- măsura reparatorie sub aspect pecuniar se regăseşte în Legea nr.49/1999 privind pensiile IOVR, unde, potrivit dispoziţiilor art.5 „copiii celor morţi sau dispăruţi în război, precum şi ai celor care la data decesului erau pensionari IOVR au dreptul la pensie de urmaş în condiţiile în care se acordă pensiile de urmaş din cadrul asigurărilor sociale de stat”;
- pentru stabilirea calităţii de beneficiar al Legii nr.44/1994, prin art.5 din aceeaşi lege a fost învestit Ministerul Apărării Naţionale, pe baza livretului militar sau a altor documente oficiale eliberate de către organismele stabilite de acest minister şi nu de către Ministerul Muncii, Familiei şi Protecţiei Sociale;

- majorarea numărului de beneficiari ai Legii nr.44/1994 determină influenţe financiare suplimentare, iniţiatorul neidentificând sursele din bugetul general consolidat pentru acoperirea creşterii cheltuielilor, aşa cum prevede art.15 din Legea nr.500/2002 privind finanţele publice, cu modificările şi completările ulterioare şi art.138 alin.(5) din Constituţia României, rebublicată.
 Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 24 martie 2010 au participat, în conformitate cu prevederile art.55 din Regulamentul Camerei Deputaţilor:
· d-na Doina Pârcălabu – Secretar de Stat, Ministerul Muncii, Familiei şi Protecţiei Sociale, preşedintele Casei Naţionale de Pensii şi alte Drepturi de Asigurări Sociale

· d-na Graţiela Iordache - Secretar de Stat, Ministerul Finanţelor Publice

· d-na Gabriela Mateescu – director, Ministerul Muncii, Familiei şi Protecţiei Sociale

· d-na Ioana Hanganu – director, Ministerul Finanţelor Publice

· d-na Anca Popescu - consilier superior, Ministerul Finanţelor Publice.
La lucrările comisiei au fost prezenţi 20 de  deputaţi, din totalul de 20 membri ai comisiei.

Raportul comisiei a fost adoptat cu 17 voturi pentru şi 3 voturi împotrivă.
 Propunerea legislativă a fost  respinsă de Senat în şedinţa din 9 decembrie 2009.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 
PREŞEDINTE,




SECRETAR,


Victor Paul Dobre



Kerekes Karoly

Şef serviciu, 

Consilier parlamentar Elena Mesaroş

Întocmit,

Expert parlamentar Monica Rallu Curta

